XIV SETO KONGRESS 
Verskah 9. oktoobril 2024

OTSUS 
Hoiami Petserimaa meeleh ja eloh

Eesti umavaltsusõ luumisõ aigu 1917. aastagal püürdü’ Petseri liina ja valdu voliniku’ aamõtligu kiräga Eesti Kubermangu Maakogo poolõ, õt näide maa lähembäh tulõvikuh saasi’ Eestimaa külge liidõtus.
1918. aastaga 21. novembril esitedi Setomaa eesti seltskunnategeläisi nimel Eesti Demokraatilisõ Vabariigi Ajutisõlõ Valtsusõlõ ja pääministrilõ ettepanõk nimetädä’ valtsusõ esindäja Setomaalõ ni astu’ Setomaa Eestimaa külge liitmisõst kimmit sammõ. 22. novembril 1918 määräti Eesti Vabariigi Ajutisõ Valtsusõ Petserimaa komissarist Boriss Ustav. Petserimaa-Setomaa rahva juhi’ võti’ algusõst pääle osa Eesti umavaltsusõ ja Eesti riigi luumisõst sooviga, õt saia’ osast Eestimaast ja Eesti Vabariigist.
Petserimaa-Setomaa esindäjist mitte olõnõvalt lövvä-s Petserimaa-Setomaa nimetämist Eesti Eissaisvusõ välläkuultamisõ kiräh.
Tarto rahulepinguga saiõ Petserimaa-Setomaa Eesti Vabariigi kõkõ hummogupuulsõmbast maakunnast.
1940.–1944. aastaga suurõ’ pöörähüse’ ja suur sõda tõie’ Petserimaalõ-Setomaalõ vahtsõ’ kannahtusõ’, Vinne ütepoolinõ kammandaminõ sääd´ Setomaa keskpaika traataia, mia järest inämbä om muutnu põlistõ petserimaalastõ ello. Viimätside aastakidõ taud ni suur sõda, suurõ’ kitsõndusõ’ Eesti-Vinne kontrolljoonõst ülekäumisõl, omma’ tennü’ viil rasõhõmbast perridõ läbikäumisõ, ni Petserimaal olõvidõ kododõ ja umatsidõ kalmõ kõrrahhoitmisõ.

Seto Kongress ütles:
1.	Seto Kongress, Seto Kongressi Vanõmbidõ Kogo omma’ kuuhtüüh Eesti Vabariigi valtsusõga arotanu’, otśnu’ ni kõrraldanu’ sammõ olukõrra leevendämisõst.
2.	Seto Kongress tunnustas Vabariigi Valtsusõ seenitsit tegevüisi Setomaa probleeme lahendamisõl ja arõnguvõimaluisi luumisõl.
3.	Seto Kongress pidä tarvilikust, õt Vabariigi Valtsus olõs śooh väiga keerolidsõh aoh ja olukõrrah pidevält tiidlik Setomaa ja Petserimaa olukõrrast ja kavandasi’ ni teesi’ kõiki tegevüisi piirkunnah pikäaolidsõlt.
4.	Kõiki tegevüisi, mia mõotasõ’ ello aoluulidsõl Petserimaal-Setomaal, piat alostusõst pääle kokko lepmä Setomaa esindäjidõga. Edimätseh järekõrrah kõkkõ tuud, mia pututas kontrolljoonõst ülekäumist, Eesti passõ välläandmist ni noidõga üle piiri käumist.
5.	Seto Kongressi Vanõmbidõ Kogol üteh Petserimaalt peri setodõ ja tõisi põlisrahvidõga Seto Kongressi vahelidsõl aol hoita’ tiidmist Petserimaa olukõrrast, anda’ tuust tiidä’ nii Eestih ku välähpuul Eestit.
6.	Seto Kongressi Vanõmbidõ Kogol kõrraldada’ Eesti poolõ Setomaal ja seto kogokundõh Eestih, eriti nuuri siäh Petserimaa tundmist, tiidmist ja meelehpidämist läbi näütüisi, koolioppuisi, kirotamisi.